穆罕默德二世

法齊赫素檀穆罕默德二世（鄂圖曼土耳其文：محمد الثانى），穆拉德二世之子也，一四三二年三月三十日生。 自少聰穎，年十一，出掌阿馬西亞，以習治國。翌年，父穆拉德二世讓位於穆罕默德。大維奇爾哈利勒不悅，越二年，令穆拉德復位。 一四五一年，穆拉德崩，穆罕默德嗣位素檀。素好戰。甫即位，伐東羅馬帝國，一四五三年，滅之，徙都君士坦丁堡，自號羅馬皇帝。一四五九年，滅塞爾維亞。一四六三年，滅波斯尼亞。一四七五年，伺克里米亞汗明里一世巡喀法，獲之，遂臣於奧斯曼帝國。一四七八年，平阿爾巴尼亞。由是奧斯曼霸於巴爾干。一四八〇年伐義大利諸邦，震怖外國。國人遂稱之法齊赫（الفاتح），霸也。攻戰之外，穆罕默德初制法典，以便治國。 穆罕默德霸而好和。東羅馬既亡，居舊都時，素善君士坦丁堡牧首，比至踐祚，示不絕舊國，存舊俗。有甚者，召貝利尼為東正教製壁畫，復命牧首譯東正教文獻為奧斯曼土耳其文。既下波斯尼亞，誥曰： 「朕，法齊赫素檀，於此昭告天下：波斯尼亞方濟會士以此誥為朕所護。凡我子民，皆從其志願，歸其寺社，不得因遷受戮，故我維奇爾、各等官吏以下，皆不得賊害之；不得辱及其人、其物、其寺，無論產於內外，不得毀之，更不得以刀兵加之。朕以御劍，奉真主安拉之名、先知穆罕默德之名、並十二萬四千先知之名起誓，凡我子民，不得違逆。」 一四八一年崩，葬法齊赫清真寺。子巴耶塞特嗣。 一九八八年，國人營吊橋跨博斯普魯斯海峽，名之法齊赫素檀穆罕默德大橋，以思故王也。